**Atļaujas saņemšana lidojumiem (arī gaisa balonu un bezpilota gaisa kuģu lidojumiem) zemāk par 300 metriem Gaujas Nacionālajā parkā un Ķemeru Nacionālajā parkā**

***Plašāks skaidrojums***

Saskaņā ar [Ministru kabineta 2012. gada 2. maija noteikumu Nr.317 “Gaujas nacionālā parka individuālie aizsardzības un izmantošanas noteikumi”](https://likumi.lv/doc.php?id=247900#p19) 19.punktu un 20.17. apakšpunktu gaisa telpā virs **Gaujas Nacionālā parka dabas rezervāta (stingrā režīma) zonas un dabas lieguma zonas** **aizliegts** veikt lidojumus (arī gaisa balonu un bezpilota gaisa kuģu lidojumus) **zemāk par 300 metriem**.

Šis **aizliegums neattiecas** uz lidojumiem **fotografēšanai, filmēšanai, attālai novērošanai un datu iegūšanai pēc Dabas aizsardzības pārvaldes rakstiskas atļaujas saņemšanas**, kā arī lidojumiem ārkārtējās situācijās, gaisa kuģu avārijas gadījumos un veicot glābšanas un meklēšanas darbus.

Atbilstoši [Ministru kabineta 2016. gada 6. septembra noteikumu Nr. 601 “Ķemeru nacionālā parka individuālie aizsardzības un izmantošanas noteikumi”](https://likumi.lv/ta/id/284892-kemeru-nacionala-parka-individualie-aizsardzibas-un-izmantosanas-noteikumi#p9) 9.6. apakšpunktam gaisa telpā virs **visas Ķemeru Nacionālā parka teritorijas** **aizliegts** veikt lidojumus (arī gaisa balonu un bezpilota gaisa kuģu lidojumus) **zemāk par 300 metriem** **bez Dabas aizsardzības pārvaldes rakstiskas atļaujas saņemšanas**, izņemot lidojumus valsts aizsardzības funkciju veikšanai, ārkārtējās situācijās, gaisa kuģu avārijas gadījumos un veicot glābšanas un meklēšanas darbus.

**Droni** ir bezpilota gaisa kuģi, uz kuriem attiecas iepriekš minētie ierobežojumi.

Līdz ar to Dabas aizsardzības pārvaldes atļauja saņemama, ja vēlas veikt lidojumus (tai skaitā arī ar droniem) zemāk par 300 metriem visā Ķemeru Nacionālajā parkā. Bet Gaujas Nacionālajā parkā šis nosacījums attiecas vienīgi uz dabas rezervāta (stingrā režīma) zonu un dabas lieguma zonu, turklāt lidojumi (tai skaitā arī ar droniem) zemāk par 300 metriem ir atļauti vienīgi fotografēšanai, filmēšanai, attālai novērošanai un datu iegūšanai, saņemot Dabas aizsardzības pārvaldes atļauju.

Ierobežojumi lidošanai ieviesti, lai pasargātu dzīvās dabas pārstāvjus. Lai gan cilvēkiem šķiet, ka, piemēram, drons ir maza, nekaitīga un klusa iekārta, dzīvnieki un putni to uztver kā apdraudējumu, tā tuvošanās var radīt lieku stresu, likt viņiem pamest ligzdošanas vai barošanās vietas vai traucēt migrāciju. Dzīvnieki bezpilota lidaparātus, kas gadījušies tiem ceļā, var uztvert kā potenciālus plēsējus vai nezināmu apdraudējumu vai konkurentus, kas jāizdzen no teritorijas.

Veicot lidojumus, jāievēro arī **vispārīgais regulējums, kas attiecas uz katru no lidaparāta veidiem**, kas regulē lidojumu laiku, vietu un kārtību, kā arī tiesību normas par **personas datu aizsardzību**.

Attiecībā uz bezpilota gaisa kuģu (dronu u.c. lidaparātu) lidojumiem jānem vērā arī Ministru kabineta 2024. gada 23. aprīļa noteikumi [Nr. 248 “Bezpilota gaisa kuģu lidojumu noteikumi](https://likumi.lv/ta/id/351478)”. Piemēram, šo noteikumu 2. punkts noteic, veicot lidojumu ar bezpilota gaisa kuģi, pēc iespējas izvairīties lidot pāri cilvēkiem, transportlīdzekļiem, kas piedalās ceļu satiksmē, kā arī dzīvniekiem, ēkām un inženierbūvēm, un lidojumu pāri trešajām personām piederošam īpašumam veikt, paredzot īsāko lidojumam nepieciešamo laiku un drošāko trajektoriju.